b'\n_START_ARTICLE_\nMalijski imperij\n_START_SECTION_\nZgodovina\n_START_PARAGRAPH_\nO zgodnji zgodovini imperija pri\xc4\x8dajo le \xc5\xa1e legende, zato o njej ni zanesljivih podatkov. Nastal naj bi v zgornjem toku reke Niger, kjer naj bi karizmati\xc4\x8dni princ Sund\xc5\xbeata (Sundiata) zdru\xc5\xbeil razli\xc4\x8dna plemena ljudstva Mande in podjarmil rivalne Susujce. Po zadnji, odlo\xc4\x8dilni bitki je v bli\xc5\xbeini dana\xc5\xa1njega kraja Kangaba v Maliju potekal zbor, na katerem je Sund\xc5\xbeata predstavil svoj zakonik in politi\xc4\x8dni sistem._NEWLINE_Sund\xc5\xbeatovi nasledniki so si nadeli vladarski naziv mansa. Po njegovi smrti so se njegovi potomci in njihovi sorodniki izkazali za prete\xc5\xbeno nesposobne vladarje, zato je prestol \xc4\x8dez nekaj \xc4\x8dasa uzurpiral poveljnik Sakura (Sakoura, vladal 1298\xe2\x80\x931308). Z njim se je za\xc4\x8delo obdobje stabilnosti in gospodarske rasti na ra\xc4\x8dun trgovanja, imperij pa je tudi mo\xc4\x8dno raz\xc5\xa1iril, predvsem proti vzhodu, kjer je verjetno zavzel del ozemlja Songajskega imperija in kraljestvo Gao. Njegova vladavina je bila razmeroma kratka, saj je okrog leta 1307 od\xc5\xa1el na romanje v Meko in na poti nazaj umrl._NEWLINE_Po tistem je oblast znova prevzela Sund\xc5\xbeatova rodbina. Nekaj Sakurovih naslednikov se v tej vlogi znova ni izkazalo, dokler ni pri\xc5\xa1el na oblast potomec Sund\xc5\xbeatovega brata, Mansa Musa, ki je postal eden najve\xc4\x8djih vladarjev Malijskega imperija. Pod njegovo vladavino je bila dr\xc5\xbeava izjemno bogata, znan pa je bil tudi kot izrazito pobo\xc5\xbeen musliman. Na svojem znamenitem romanju v Meko je s karavano pripeljal s seboj toliko zlata, da so na postanku v Kairu ob\xc4\x8dutno razvrednotili to valuto. Imperij je cvetel na ra\xc4\x8dun kmetijstva, trgovine in davkov podlo\xc5\xbenih kraljestev; njegov sloves je prek poro\xc4\x8dil arabskih popotnikov dosegel tudi Evropo._NEWLINE_Mansi Musa so po njegovi smrti sledili njegovi potomci, ki pa niso bili tako priljubljeni. Mansa Sulejman je bil sicer osovra\xc5\xbeen, a u\xc4\x8dinkovit, kmalu po njegovi smrti pa je oblast prevzel Mari D\xc5\xbeata II., pokvarjen tiran, ki je po zapisih Ibn Halduna mo\xc4\x8dno \xc5\xa1kodil gospodarstvu. Sledilo je ve\xc4\x8d \xc5\xa1ibkih vladarjev, ki so se povrh vsega stalno spopadali za oblast z rivali, zato je imperij vse bolj nazadoval. Songajski imperij je v tem obdobju osvojil bogato regijo okrog Timbuktuja in Gaa, zato se je te\xc5\xbei\xc5\xa1\xc4\x8de premaknilo proti zahodu, na atlantske obale, kjer so Malijci pri\xc4\x8deli trgovati s portugalskimi pomor\xc5\xa1\xc4\x8daki. Vendar pa je upadajo\xc4\x8da mo\xc4\x8d centralne oblasti pomenila, da so bili lokalni poglavarji vedno bolj samostojni. Poleg tega so imperij napadali Mavri in Tuaregi s severa, s portugalsko pomo\xc4\x8djo pa se osamosvojilo tudi ve\xc4\x8d ljudstev na zahodu in jugu, ki jih iz oddaljene prestolnice muse niso mogli ve\xc4\x8d nadzorovati. Gao je konec 15. stoletja prevzel vlogo vodilnega imperija zahodnega Sudana, ko je pribli\xc5\xbeno sto let kasneje umrl zadnji veliki vladar Mahmud IV. in so si njegovi sinovi razdelili kar je ostalo od ozemlja, pa je Malijski imperij povsem izginil s politi\xc4\x8dnega zemljevida Afrike.\n_START_SECTION_\nGospodarstvo\n_START_PARAGRAPH_\nOsnova za vzpon je bil polo\xc5\xbeaj ljudstva Mande na rodovitnih planjavah ob reki Niger, ki so bile ugodne za kmetijstvo, zlasti notranja delta reke na srednjem toku v dana\xc5\xa1njem Maliju, kjer je poleg tega nahajali\xc5\xa1\xc4\x8de naplavin zlata. Od tam so se raz\xc5\xa1irili ob reki do roba Sahare proti severu in prek zgornje doline Senegala do gozdov dana\xc5\xa1nje Gambije na jugozahodu. Na razli\xc4\x8dnih obmo\xc4\x8djih, ki so jih nadzorovali \xe2\x80\x93 od sahela na robu pu\xc5\xa1\xc4\x8dave prek savan do roba de\xc5\xbeevnega gozda \xe2\x80\x93 so uspevali razli\xc4\x8dni pridelki, kar je vodilo do \xc5\xbeivahne notranje trgovine, ki je prek davkov bogatila dr\xc5\xbeavno blagajno._NEWLINE_Pravo bogastvo imperiju pa so prinesla nahajali\xc5\xa1\xc4\x8da zlata. Ocenjujejo, da je bila regija v \xc4\x8dasu vi\xc5\xa1ka imperija odgovorna za dve tretjini celotne svetovne produkcije zlata, kar je ponazoril Mansa Musa s svojim legendarnim romanjem v Meko, ko je bila njegova karavana tako oblo\xc5\xbeena z zlatom, da so s trgovanjem in darili na poti mo\xc4\x8dno razburkali celotno regionalno ekonomijo, predvsem v Egiptu (\xc4\x8deprav je tudi dr\xc5\xbeavno zakladnico dodobra osu\xc5\xa1il). Pomembno za hiter vzpon je bilo tudi zavzetje velikih mest na robu Sahare, kot sta Timbuktu in Gao, ki sta bila izhodi\xc5\xa1\xc4\x8di za \xc4\x8dezsaharske karavane, ki so trgovale z mesti v Severni Afriki. Prek njih so pridobili nadzor nad pu\xc5\xa1\xc4\x8davskimi rudniki soli v Tagazi in bakra v Takedi, predvsem pa stik z arabskim svetom, s katerim so v nadaljnjih stoletjih \xc5\xbeivahno trgovali. Delo na poljih in v rudnikih ter pri prena\xc5\xa1anju dobrin so vsaj delno opravljali su\xc5\xbenji, predvsem \xc5\xbeenske, medtem ko so mo\xc5\xa1ke pripadnike podjarmljenih ljudstev pogosteje vklju\xc4\x8devali v vojsko._NEWLINE_Za trgovino je bil klju\xc4\x8den voja\xc5\xa1ki nadzor nad notranjimi potmi in tr\xc5\xa1kimi mesti, ki so ga Mandejci vzdr\xc5\xbeevali s pomo\xc4\x8djo konjenice. Zana\xc5\xa1anje na konje je eden od razlogov, zakaj se niso raz\xc5\xa1irili tudi v bolj vla\xc5\xbene predele proti jugu, saj so tam pogoste muhe cece, ki prena\xc5\xa1ajo spalno bolezen, ta pa je za konje pogubna. Za vzdr\xc5\xbeevanje svojega statusa so pripadniki vladajo\xc4\x8dega razreda in trgovci natan\xc4\x8dno nadzorovali vzrejo konj, ki so zato predstavljali tudi pomemben statusni simbol.'